## Zaključak kojim se odbacuje zahtjev društva Euro Daus d.d. Split, Put Mostina 1, za odobrenje objavljivanja ponude za preuzimanje javnog dioničkog društva Kreditna banka Zagreb d.d., Zagreb

### NN 32/2006 (22.3.2006.), Zaključak kojim se odbacuje zahtjev društva Euro Daus d.d. Split, Put Mostina 1, za odobrenje objavljivanja ponude za preuzimanje javnog dioničkog društva Kreditna banka Zagreb d.d., Zagreb

# HRVATSKA AGENCIJA ZA NADZOR FINANCIJSKIH USLUGA

**850**

Temeljem odredbe čl.
68. st. 2. Zakona o općem upravnom postupku (»Narodne novine« br. 53/91 i 103/96 – Odluka US RH), u svezi s odredbama čl. 15. st. 1. toč. 4. al. 1., čl. 8. st. 1. i čl. 19. st. 1.
Zakona o Hrvatskoj agenciji za nadzor financijskih usluga o tržištu
vrijednosnih papira (»Narodne novine« broj 84/02), povodom Zahtjeva društva
EURO DAUS d.d. Split, Put Mostina 1, za odobrenje
objavljivanja ponude za preuzimanje, Uprava Hrvatske agencija za nadzor
financijskih usluga, na sjednici održanoj 16. ožujka 2006. godine, donijela je

## ZAKLJUČAK

1. Odbacuje se Zahtjev društva EURO DAUS d.d.
Split, Put Mostina 1, za odobrenje objavljivanja
ponude za preuzimanje javnog dioničkog društva KREDITNA BANKA ZAGREB d.d.
Zagreb, Ulica grada Vukovara 74, podnesen 1. veljače 2006. godine, zbog
neotklonjenih nedostataka u roku i smatra se da uopće nije ni podnesen.

2. Ovaj Zaključak objavit će se u »Narodnim
novinama«.

```
Obrazloženje
```

```

```

Dana 1. veljače 2006. godine, društvo EURO DAUS
d.d. Split, Put Mostina 1 (dalje u tekstu:
Ponuditelj), dostavilo je Hrvatskoj agenciji za nadzor financijskih usluga
(dalje u tekstu: Agencija), pozivom na odredbe Zakona o preuzimanju dioničkih
društava (»Narodne novine« br. 84/02, 87/02,120/02,
dalje: Zakon), Sporazum o usklađenom djelovanju u svezi stjecanja dionica
Kreditne banke Zagreb d.d. od 16. siječnja 2006. godine i Ponudu za preuzimanje
javnog dioničkog društva KREDITNA BANKA ZAGREB d.d. Zagreb, Ulica grada
Vukovara 74.

Uvidom u dostavljenu dokumentaciju, Agencija je
utvrdila da se radi o neurednom podnesku, budući da je sukladno odredbi članka
13. stavak 1. Zakona, Ponuditelj obvezan Agenciji podnijeti zahtjev za
odobrenje objavljivanja ponude za preuzimanje, ponudu i isprave iz članka 12.
stavak 2. Zakona. Kako Ponuditelj svojim podneskom nije dostavio niti zahtjev
za odobrenje objavljivanja ponude za preuzimanje, niti isprave iz članka 12.
stavak 2. Zakona, to je, sukladno odredbi članka 68. stavak 1. Zakona o općem
upravnom postupku, pismenom Agencije od 6. veljače 2006. godine, pozvan
dostaviti:

1. u roku od sedam dana od dana zaprimanja
pismena

a) zahtjev za odobrenje objavljivanja ponude za
preuzimanje Izdavatelja

b) isprave o pravnom poslu kojim su stečene
dionice izdavatelja u razdoblju od jedne godine prije dana objavljivanja ponude
za preuzimanje

c) bankarsku garanciju ili ugovor o kreditu ili
ugovor o otvaranju posebnog računa i dokaz o uplati sredstava za plaćanje
dionica

d) ugovor s depozitarom
o obavljanju poslova pohrane dionica

2. u roku od trideset dana od dana zaprimanja
pismena

a) Odluku Hrvatske narodne banke o prijavi
namjere provedbe koncentracije Ponuditelja i KREDITNE BANKE ZAGREB d.d. Zagreb,
sukladno Odluci o zaštiti tržišnog natjecanja unutar bankarskog sektora (»Narodne
novine« broj 48/03)

b) Prethodnu suglasnost Hrvatske narodne banke,
kojom se Ponuditelju odobrava stjecanje više od 75% udjela u glasačkim pravima
ili kapitalu banke.

Istim pismenom, Ponuditelj je pozvan u roku od
sedam dana od dana zaprimanja pismena, dostaviti dokaz o plaćenoj
administrativnoj pristojbi i naknadi, sukladno odredbama članka 2. točke 24.
Pravilnika o vrsti i visini administrativnih pristojbi i naknada (»Narodne
novine« broj 115/02 i 43/03).

Nadalje, Ponuditelj je upozoren da ukoliko u
ostavljenom roku ne dostavi sve navedene isprave ili sukladno odredbi članka
99. Zakona o općem upravnom postupku ne zatraži produženje dodijeljenog roka,
po njegovom zahtjevu neće se moći postupiti, pa će se sukladno odredbi članka
68. stavka 2. Zakona o općem upravnom postupku, smatrati kao da nije ni
podnesen.

Podneskom od 21. veljače 2006. godine,
Ponuditelj je dostavio Zahtjev za odobrenje objavljivanja ponude za
preuzimanje, Izvadak o upisu Ponuditelja u sudski registar, dokaz o plaćenoj
administrativnoj pristojbi i naknadi, Ugovor o obavljanju poslova pohrane
dionica, zaključen dana 16. veljače 2006. godine sa Središnjom depozitarnom
agencijom d.d. Zagreb, Ksaver 200 te isprave o pravnom poslu temeljem kojih su
Ponuditelj i osobe koje s njim zajednički djeluju stekli dionice društva
KREDITNA BANKA ZAGREB d.d. Zagreb.

Podneskom od 1. ožujka 2006. godine, Ponuditelj
je dostavio Garanciju br. 2561/2006 koju je izdala
NAVA BANKA d.d. Zagreb, dana 20. veljače 2006. godine i Garanciju br. 8272/06 koju je izdala HVB Splitska banka d.d. Split,
dana 27. veljače 2006. godine.

Ponuditelj u ostavljenom roku od 30 dana od dana
zaprimanja pismena Agencije od 6. veljače 2006. godine, koji je zaprimio dana
8. veljače 2006. godine, nije Agenciji, sukladno odredbi članka 12. stavak 2.
točka 4. i 7. Zakona, dostavio prethodnu suglasnost Hrvatske narodne banke,
kojom se Ponuditelju odobrava stjecanje više od 75% udjela u glasačkim pravima
ili kapitalu banke i Odluku Hrvatske narodne banke o prijavi namjere provedbe koncentracije
Ponuditelja i KREDITNE BANKE ZAGREB d.d. Zagreb.

Ponuditelj je naknadno, podneskom od 15. ožujka
2006. godine, zatražio produženje dodijeljenog roka od 30 dana. Sukladno
odredbi članka 99. stavak 3. Zakona o općem upravnom postupku, rok koji je odredila
službena osoba može se produžiti na molbu zainteresirane osobe podnesenu prije
isteka roka, ako postoje opravdani razlozi za produženje. Stoga je zahtjev
Ponuditelja za produženje roka, podnesen dana 15. ožujka 2006. godine,
nepravovremen, obzirom da je Ponuditelju ostavljeni rok za uređenje zahtjeva
istekao dana 10. ožujka 2006. godine.

Istim podneskom Ponuditelj navodi da su
Agenciji, uz tekst ponude, sukcesivno dostavljani prilozi, među ostalima i
Rješenje o prethodnoj suglasnosti Hrvatske narodne banke o odobrenju stjecanja
više od 75% dionica izdavatelja Kreditne banke Zagreb d.d. Uvidom u podneske
Ponuditelja od 1. veljače, 21. veljače i 1. ožujka 2006. godine, utvrđeno je da
se niti u jednom od podnesaka ne nalazi navedeno rješenje Hrvatske narodne
banke.

Budući da Ponuditelj u danom roku od 30 dana,
nije otklonio nedostatak u svom podnesku, niti je sukladno odredbi članka 99.
Zakona o općem upravnom postupku pravovremeno zatražio produženje dodijeljenog
roka, temeljem odredbe članka 68. stavak 2. Zakona, odlučeno je kao u točki 1.
izreke ovog Zaključka.

Temeljem odredbe članka 8. stavak 3. Zakona o
Hrvatskoj agenciji za nadzor financijskih usluga, ovo Rješenje objavljuje se u
»Narodnim novinama«.

UPUTA O PRAVNOM LIJEKU

Protiv ovog Zaključka žalba nije dopuštena, ali
se može pokrenuti upravni spor podnošenjem tužbe Upravnom sudu Republike
Hrvatske u roku od 30 dana od dana primitka ovog Zaključka.

Klasa: UP/I-450-08/06-10/12

Urbroj: 326-101/06-8

Zagreb, 16. ožujka 2006.

Predsjednik Uprave

**Ante Samodol**, v. r.

Ostalo, NN 32/2006-850